title: Provedbena uredba Komisije (EU) 2015/833 оd 28. svibnja 2015. o pokretanju ispitnog postupka o mogućem izbjegavanju antidampinških mjera uvedenih Provedbenom uredbom Vijeća (EU) br. 1238/2013 na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine uvozom kristalnih silicijskih fotonaponskih modula i ključnih elemenata (tj. ćelija) poslanih iz Malezije i Tajvana, neovisno o tome jesu li deklarirani kao proizvod podrijetlom iz Malezije i Tajvana, te o uvjetovanju takvog uvoza evidentiranjem

text:
               29.5.2015

               HR

               Službeni list Europske unije

               L 132/60

         PROVEDBENA UREDBA KOMISIJE (EU) 2015/833
   оd 28. svibnja 2015.
   o pokretanju ispitnog postupka o mogućem izbjegavanju antidampinških mjera uvedenih Provedbenom uredbom Vijeća (EU) br. 1238/2013 na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine uvozom kristalnih silicijskih fotonaponskih modula i ključnih elemenata (tj. ćelija) poslanih iz Malezije i Tajvana, neovisno o tome jesu li deklarirani kao proizvod podrijetlom iz Malezije i Tajvana, te o uvjetovanju takvog uvoza evidentiranjem
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) („Osnovna uredba”), a posebno njezin članak 13. stavak 3. i članak 14. stavak 5.,
   nakon što je obavijestila države članice,
   budući da:
   A.   ZAHTJEV

               (1)

               Europska komisija („Komisija”) zaprimila je zahtjev u skladu s člankom 13. stavkom 3. i člankom 14. stavkom 5. Osnovne uredbe za ispitivanje mogućeg izbjegavanja antidampinških mjera uvedenih na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine te za uvjetovanje evidentiranjem uvoza kristalnih silicijskih fotonaponskih modula i ključnih elemenata (tj. ćelija) poslanih iz Malezije i Tajvana, neovisno o tome jesu li deklarirani kao proizvod podrijetlom iz Malezije i Tajvana.

               (2)

               Zahtjev je 15. travnja 2015. podnijelo društvo SolarWorld AG, proizvođač kristalnih silicijskih fotonaponskih modula i ključnih elemenata (tj. ćelija) iz Unije, odnosno zainteresirana strana u smislu članka 13. stavka 3. Osnovne uredbe.

         B.   PROIZVOD

               (3)

               Proizvod na koji se odnosi moguće izbjegavanje mjera kristalni su silicijski fotonaponski moduli ili ploče i ćelije vrste koja se rabi u kristalnim silicijskim fotonaponskim modulima ili pločama (debljina ćelija nije veća od 400 mikrometara), trenutačno razvrstani u oznake KN ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 i ex 8541 40 90 i podrijetlom ili poslani iz Narodne Republike Kine, osim ako su u provozu u smislu članka V. GATT-a („predmetni proizvod”).

               (4)

               Sljedeće vrste proizvoda isključene su iz definicije predmetnog proizvoda:

                           —

                           solarni punjači koji se sastoje od manje od šest ćelija, prijenosni su i opskrbljuju uređaje energijom ili pune baterije,

                           —

                           tankoslojni fotonaponski proizvodi,

                           —

                           kristalni silicijski fotonaponski proizvodi koji su trajno integrirani u električnu robu kada funkcija električne robe nije proizvodnja energije i kada navedena električna roba koristi električnu energiju proizvedenu pomoću integriranih kristalnih silicijskih fotonaponskih ćelija,

                           —

                           moduli ili ploče izlaznog napona od najviše 50 V DC i izlazne snage od najviše 50 W samo za izravnu uporabu kao punjači baterija u sustavima s istim svojstvima u pogledu napona i snage.

               (5)

               Proizvod iz ispitnog postupka istovjetan je proizvodu definiranom u prethodnim uvodnim izjavama 3. i 4., ali je poslan iz Malezije i Tajvana, neovisno o tome je li deklariran kao proizvod podrijetlom iz Malezije i Tajvana, i trenutačno je razvrstan u iste oznake KN kao predmetni proizvod („proizvod iz ispitnog postupka”).

         C.   POSTOJEĆE MJERE

               (6)

               Mjere koje su trenutačno na snazi i koje se na prvi pogled izbjegavaju antidampinške su mjere uvedene Provedbenom uredbom Vijeća (EU) br. 1238/2013 (2) („postojeće mjere”).

         D.   OSNOVA

               (7)

               Zahtjev sadržava dostatne dokaze o izbjegavanju antidampinških mjera na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine uvozima proizvoda iz ispitnog postupka poslanog iz Malezije i Tajvana.

               (8)

               Dostavljen je sljedeći dokaz.

               (9)

               Zahtjev upućuje na znatnu promjenu u strukturi trgovine povezanu s izvozom iz Narodne Republike Kine, Malezije i Tajvana u Uniju do koje je došlo nakon uvođenja mjera, pri čemu za tu promjenu nema dostatnog valjanog razloga ili gospodarskog opravdanja osim uvođenja te pristojbe.

               (10)

               Čini se da ta promjena proizlazi iz otpreme predmetnog proizvoda preko Malezije i Tajvana za Uniju. Međutim ispitnim su postupkom obuhvaćene sve prakse, postupci ili djelovanja za koje nema dostatnog valjanog razloga ili gospodarskog opravdanja osim uvođenja antidampinške pristojbe.

               (11)

               Nadalje, zahtjev sadržava dostatne dokaze da su popravni učinci postojećih antidampinških mjera na predmetni proizvod umanjeni, i u pogledu količine i u pogledu cijene. Čini se da je uvoz predmetnog proizvoda zamijenjen znatnim količinama uvoza proizvoda iz ispitnog postupka. Osim toga postoje dostatni dokazi o tome da se uvoz proizvoda iz ispitnog postupka obavlja po cijenama koje su niže od neštetne cijene utvrđene u ispitnom postupku koji je doveo do postojećih mjera.

               (12)

               Naposljetku, zahtjev sadržava dostatne dokaze o tome da su cijene proizvoda iz ispitnog postupka dampinške u odnosu na prethodno utvrđenu uobičajenu vrijednost.

         E.   POSTUPAK

               (13)

               S obzirom na prethodno navedeno, Komisija je zaključila da postoje dostatni dokazi na temelju kojih se može opravdati pokretanje ispitnog postupka u skladu s člankom 13. stavkom 3. Osnovne uredbe, a uvoz proizvoda iz ispitnog postupka, neovisno o tome je li deklariran kao proizvod podrijetlom iz Malezije i Tajvana, uvjetovati evidentiranjem, u skladu s člankom 14. stavkom 5. Osnovne uredbe.

         (a)   Upitnici

               (14)

               Kako bi dobila informacije koje smatra potrebnima za svoj ispitni postupak, Komisija će poslati upitnike poznatim izvoznicima/proizvođačima i poznatim udruženjima izvoznika/proizvođača u Maleziji i Tajvanu, poznatim izvoznicima/proizvođačima i poznatim udruženjima izvoznika/proizvođača u Narodnoj Republici Kini, poznatim uvoznicima i poznatim udruženjima uvoznika u Uniji i nadležnim tijelima Narodne Republike Kine, Malezije i Tajvana. Prema potrebi informacije se mogu tražiti i od industrije u Uniji.

               (15)

               U svakom slučaju, sve zainteresirane strane trebale bi se odmah javiti Komisiji, a najkasnije u rokovima određenima u članku 3. ove Uredbe, i zatražiti upitnik u roku određenom u članku 3. stavku 1. ove Uredbe, s obzirom na to da se rok određen u članku 3. stavku 2. ove Uredbe primjenjuje na sve zainteresirane strane.

               (16)

               Nadležna tijela Narodne Republike Kine, Malezije i Tajvana bit će primjereno obaviještena o pokretanju ispitnog postupka.

         (b)   Prikupljanje informacija i održavanje saslušanja

               (17)

               Sve zainteresirane strane ovime se pozivaju da iznesu svoja stajališta u pisanom obliku i dostave dokaze kojima ih potkrjepljuju. Nadalje, Komisija može saslušati zainteresirane strane uz uvjet da one podnesu zahtjev u pisanom obliku i da dokažu da postoje posebni razlozi zbog kojih ih treba saslušati.

         (c)   Izuzeće od evidentiranja uvoza ili od mjera

               (18)

               U skladu s člankom 13. stavkom 4. Osnovne uredbe, uvoz proizvoda iz ispitnog postupka može se izuzeti od evidentiranja ili mjera ako se uvoz ne smatra izbjegavanjem mjera.

               (19)

               Budući da se moguće izbjegavanje mjera odvija izvan Unije, izuzeća se u skladu s člankom 13. stavkom 4. Osnovne uredbe mogu dodijeliti proizvođačima proizvoda iz ispitnog postupka u Maleziji i Tajvanu koji mogu dokazati da nisu povezani (3) ni s jednim proizvođačem koji podliježe postojećim mjerama (4) te za koje se utvrdi da ne sudjeluju u praksi izbjegavanja mjera, kako je utvrđeno člankom 13. stavkom 1. i člankom 13. stavkom 2. Osnovne uredbe. Proizvođači koji žele dobiti izuzeće trebaju podnijeti zahtjev koji je valjano potkrijepljen dokazima u roku navedenom u članku 3. stavku 3. ove Uredbe.

         F.   EVIDENTIRANJE

               (20)

               U skladu s člankom 14. stavkom 5. Osnovne uredbe, uvoz proizvoda iz ispitnog postupka trebao bi podlijegati evidentiranju kako bi se osiguralo da se, ako se ispitnim postupkom utvrdi izbjegavanje mjera, od dana kada je uvedeno evidentiranje takvog uvoza poslanog iz Malezije i Tajvana mogu ubirati antidampinške pristojbe u odgovarajućem iznosu.

         G.   CARINSKA DEKLARACIJA

               (21)

               Statistički podaci o kristalnim silicijskim fotonaponskim modulima i ključnim elementima (tj. ćelijama) često se izražavaju u vatima. Međutim, u Kombiniranoj nomenklaturi iz Priloga I. Uredbi Vijeća (EEZ) br. 2658/87 (5) nije utvrđena takva dodatna jedinica za kristalne silicijske fotonaponske module i ključne elemente (tj. ćelije). Stoga je potrebno predvidjeti da se za uvoz proizvoda iz ispitnog postupka u deklaraciji za puštanje robe u slobodan promet moraju navesti ne samo podaci o težini u kilogramima ili tonama, već i vrijednost u vatima. Vrijednost u vatima navodi se za oznake TARIC 8541409022, 8541409023, 8541409032 i 8541409033.

         H.   ROKOVI

               (22)

               U interesu pouzdanosti postupka potrebno je navesti rokove u kojima:

                           —

                           se zainteresirane strane mogu javiti Komisiji, izložiti svoje stavove u pisanom obliku i dostaviti odgovore na upitnik ili bilo koje druge informacije koje treba uzeti u obzir tijekom ispitnog postupka,

                           —

                           proizvođači u Maleziji i Tajvanu mogu zatražiti izuzeće od evidentiranja uvoza ili od mjera,

                           —

                           zainteresirane strane mogu podnijeti pisani zahtjev da ih Komisija sasluša.

               (23)

               Važno je skrenuti pozornost na činjenicu da je za ostvarivanje većine postupovnih prava predviđenih Osnovnom uredbom potrebno da se zainteresirana strana javi Komisiji u rokovima utvrđenima u članku 3. ove Uredbe.

         I.   NESURADNJA

               (24)

               U slučajevima u kojima zainteresirana strana odbija pristup ili ne pruža potrebne informacije u zadanim rokovima ili ako znatno ometa ispitni postupak, pozitivni ili negativni nalazi mogu se donijeti na temelju dostupnih činjenica u skladu s člankom 18. Osnovne uredbe.

               (25)

               Ako se utvrdi da je zainteresirana strana dostavila lažne ili obmanjujuće informacije, informacije se zanemaruju, a mogu se koristiti dostupne činjenice.

               (26)

               Ako zainteresirana strana ne surađuje ili surađuje djelomično te se stoga nalazi temelje na činjenicama dostupnima u skladu s člankom 18. Osnovne uredbe, ishod za tu stranu može biti manje povoljan nego što bi bio da je surađivala.

               (27)

               Uskraćivanje odgovora u elektroničkom obliku ne smatra se nesuradnjom, pod uvjetom da zainteresirana strana pokaže da bi dostavljanje odgovora u traženom obliku predstavljalo dodatno opterećenje ili neopravdani dodatni trošak. Zainteresirana strana trebala bi odmah kontaktirati s Komisijom.

         J.   VREMENSKI OKVIR ISPITNOG POSTUPKA

               (28)

               Ispitni postupak zaključit će se, u skladu s člankom 13. stavkom 3. Osnovne uredbe, u roku od devet mjeseci od dana objave ove Uredbe u Službenom listu Europske unije.

         K.   OBRADA OSOBNIH PODATAKA

               (29)

               Napominje se da će se svi osobni podaci prikupljeni u ovom ispitnom postupku obraditi u skladu s Uredbom (EZ) br. 45/2001 Europskog parlamenta i Vijeća (6).

         L.   SLUŽBENIK ZA SASLUŠANJA

               (30)

               Zainteresirane strane mogu zatražiti intervenciju službenika za saslušanja u trgovinskim postupcima. Službenik za saslušanja veza je između zainteresiranih strana i ispitnih službi Komisije. Službenik za saslušanja ispituje zahtjeve za uvid u spis, sporove povezane s povjerljivošću dokumenata, zahtjeve za produljenje rokova i zahtjeve trećih osoba da ih se sasluša. Službenik za saslušanja može organizirati saslušanje s pojedinačnom zainteresiranom stranom i posredovati kako bi osigurao da zainteresirana strana u potpunosti ostvaruje svoje pravo na obranu.

               (31)

               Zahtjev za saslušanje pred službenikom za saslušanja podnosi se u pisanom obliku i trebao bi sadržavati razloge za podnošenje. Zahtjev za saslušanje o pitanjima povezanima s početnom fazom ispitnog postupka mora se podnijeti u roku od 15 dana od datuma objave ove Uredbe u Službenom listu Europske unije. Nakon toga, zahtjev za saslušanje mora se predati u rokovima koje je u svojoj komunikaciji sa strankama odredila Komisija.

               (32)

               Službenik za saslušanja isto tako omogućuje saslušanje uz sudjelovanje stranaka kako bi se mogla izložiti različita stajališta i ponuditi pobijajući dokazi o pitanjima koja su, među ostalim, povezana s postojanjem promjene u strukturi trgovine, (ne)dostatnim opravdanim razlogom ili ekonomskim opravdanjem za takvu promjenu, umanjivanjem popravnih učinaka postojećih mjera i dampingom u odnosu na prethodno utvrđenu uobičajenu vrijednost.

               (33)

               Zainteresirane strane mogu potražiti dodatne informacije i podatke za kontakt na web-stranicama službenika za saslušanja na web-mjestu Glavne uprave za trgovinu: http://ec.europa.eu/trade/trade-policy-and-you/contacts/hearing-officer/,

         DONIJELA JE OVU UREDBU:
   Članak 1.
   Ovime se pokreće ispitni postupak u skladu s člankom 13. stavkom 3. Uredbe (EZ) br. 1225/2009 kako bi se utvrdilo izbjegavaju li se mjere uvedene Provedbenom uredbom (EU) br. 1238/2013 ako se u Uniju uvoze kristalni silicijski fotonaponski moduli ili ploče i ćelije vrste koja se rabi u kristalnim silicijskim fotonaponskim modulima ili pločama (debljina ćelija nije veća od 400 mikrometara), trenutačno razvrstani u oznake KN ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 i ex 8541 40 90 (oznake TARIC 8501310082, 8501310083, 8501320042, 8501320043, 8501330062, 8501330063, 8501340042, 8501340043, 8501612042, 8501612043, 8501618042, 8501618043, 8501620062, 8501620063, 8501630042, 8501630043, 8501640042, 8501640043, 8541409022, 8541409023, 8541409032, 8541409033), poslani iz Malezije i Tajvana, neovisno o tome jesu li deklarirani kao proizvod podrijetlom iz Malezije i Tajvana.
   Ispitni postupak ne odnosi se na uvoze sljedećih proizvoda u Uniju:

               —

               solarni punjači koji se sastoje od manje od šest ćelija, prijenosni su i opskrbljuju uređaje energijom ili pune baterije,

               —

               tankoslojni fotonaponski proizvodi,

               —

               kristalni silicijski fotonaponski proizvodi koji su trajno integrirani u električnu robu kada funkcija električne robe nije proizvodnja energije i kada navedena električna roba koristi električnu energiju proizvedenu pomoću integriranih kristalnih silicijskih fotonaponskih ćelija,

               —

               moduli ili ploče izlaznog napona od najviše 50 V DC i izlazne snage od najviše 50 W samo za izravnu uporabu kao punjači baterija u sustavima s istim svojstvima u pogledu napona i snage.

         Članak 2.
   Carinska tijela poduzimaju, u skladu s člankom 13. stavkom 3. i člankom 14. stavkom 5. Uredbe (EZ) br. 1225/2009, odgovarajuće mjere radi evidentiranja uvoza u Uniju iz članka 1. ove Uredbe.
   Evidentiranje istječe devet mjeseci od dana stupanja na snagu ove Uredbe.
   Komisija može uredbom uputiti carinska nadležna tijela da prestanu evidentirati uvoz u Uniju proizvoda koje su proizveli proizvođači koji su zatražili izuzeće od evidentiranja i za koje je utvrđeno da ispunjavaju uvjete za odobravanje izuzeća.
   Kada se deklaracija za puštanje robe u slobodan promet predaje s obzirom na uvoz kristalnih silicijskih fotonaponskih modula i ključnih elemenata (tj. ćelija) trenutačno razvrstanih u oznake TARIC 8541409022, 8541409023, 8541409032 i 8541409033, te oznake TARIC i vrijednost u vatima uvezene robe unose se u odgovarajuće polje te deklaracije.
   Države članice svaki mjesec obavješćuju Komisiju o vrijednosti u vatima za oznake TARIC 8541409022, 8541409023, 8541409032 i 8541409033.
   Članak 3.
   1.   Upitnici se od Komisije moraju zatražiti u roku od 15 dana od datuma objave ove Uredbe u Službenom listu Europske unije.
   2.   Ako zainteresirane strane žele da se njihove izjave uzmu u obzir tijekom ispitnog postupka, moraju se javiti Komisiji, izložiti svoje stavove u pisanom obliku i dostaviti odgovore na upitnik ili bilo koje druge informacije u roku od 37 dana od datuma objave ove Uredbe u Službenom listu Europske unije, osim ako je utvrđeno drukčije.
   3.   Proizvođači u Maleziji i Tajvanu koji zahtijevaju izuzeće uvoza od evidentiranja ili od mjera moraju dostaviti zahtjev koji je valjano potkrijepljen dokazima u istom roku od 37 dana.
   4.   Zainteresirane strane također mogu od Komisije zatražiti saslušanje u istom roku od 37 dana.
   5.   Nositelji autorskih prava dopuštaju upotrebu informacija dostavljenih Komisiji u svrhu ispitnih postupaka trgovinske zaštite koje podliježu autorskim pravima. Prije nego što Komisiji dostave informacije i/ili podatke koji podliježu autorskim pravima treće strane, zainteresirane strane moraju zatražiti posebno dopuštenje od nositelja autorskih prava kojim se izričito dopušta sljedeće: (a) da Komisija upotrebljava informacije i podatke u svrhu ovog postupka trgovinske zaštite, uključujući njegovu objavu u Službenom listu Europske unije, i (b) da se informacije i/ili podaci pružaju zainteresiranim stranama u ovom ispitnom postupku.
   6.   Sve informacije koje zainteresirana strana dostavlja u pisanom obliku, uključujući informacije koje se traže u ovoj Uredbi, ispunjene upitnike i korespondenciju, i za koje se zahtijeva povjerljivo postupanje nose oznaku „Limited” („Ograničeno”) (7). Ako zatraže povjerljivo postupanje, zainteresirane strane moraju dokazati osnovanost u skladu s člankom 19. stavkom 1. Uredbe (EZ) br. 1225/2009.
   7.   Zainteresirane strane koje dostavljaju informacije s oznakom „Limited” moraju dostaviti sažetke tih informacija u obliku koji nije povjerljiv, u skladu s člankom 19. stavkom 2. Uredbe (EZ) br. 1225/2009, koji moraju biti označeni oznakom „For inspection by interested parties” („Na uvid zainteresiranim stranama”). Sažeci moraju biti dovoljno detaljni kako bi omogućili razumijevanje suštine informacija dostavljenih kao povjerljivih. Ako zainteresirana strana koja pruža povjerljive informacije ne dostavi sažetak u verziji koja nije povjerljiva u traženom obliku i na traženoj razini kvalitete, takve se informacije ne moraju uzeti u obzir, osim ako zainteresirane strane mogu dokazati da takve informacije nisu pogodne za sažetak. U takvim se izvanrednim okolnostima mora dostaviti izjava o razlozima zašto takav sažetak nije moguć.
   8.   Zainteresirane strane pozivaju se da sve podneske i zahtjeve, uključujući skenirane punomoći i potvrde, dostavljaju e-poštom, osim opsežnih odgovora koji se moraju dostaviti na CD-ROM-u ili DVD-u osobno ili preporučenom poštom. Ako se koriste e-poštom, zainteresirane strane izražavaju svoju suglasnost s pravilima koja se primjenjuju na elektroničke podneske iz dokumenta „KORESPONDENCIJA S EUROPSKOM KOMISIJOM U PREDMETIMA TRGOVINSKE ZAŠTITE” objavljenog na web-mjestu Glavne uprave za trgovinu: http://trade.ec.europa.eu/doclib/docs/2011/june/tradoc_148003.pdf. Zainteresirane strane moraju navesti svoje ime/naziv, adresu, broj telefona i valjanu adresu e-pošte te osigurati da je to ispravna službena adresa e-pošte koja se svakodnevno provjerava. Nakon dostave podataka za kontakt Komisija će sa zainteresiranim stranama komunicirati isključivo e-poštom, osim ako one izričito zatraže da sve dokumente Komisije primaju nekim drugim sredstvom komunikacije ili ako je zbog prirode dokumenta koji se šalje potrebno koristiti se preporučenom poštom. Dodatna pravila i informacije o korespondenciji s Komisijom, uključujući načela koja se primjenjuju na podneske poslane e-poštom, zainteresirane strane mogu pronaći u prethodno spomenutim uputama za komunikaciju sa zainteresiranim stranama.
   9.   Adresa Komisije za korespondenciju:

               European Commission

               Directorate-General for Trade

               Directorate H

               Office: CHAR 04/039

               1040 Bruxelles/Brussel

               BELGIQUE/BELGIË

               E-pošta: TRADE-SP-AC-DUMPING-MY-TW@ec.europa.eu

         Članak 4.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 28. svibnja 2015.

            Za Komisiju

            Predsjednik

         Jean-Claude JUNCKER

      (1)  SL L 343, 22.12.2009., str. 51.

      (2)  Provedbena uredba Vijeća (EU) br. 1238/2013 od 2. prosinca 2013. o uvođenju konačne antidampinške pristojbe i konačnoj naplati privremene pristojbe na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine (SL L 325, 5.12.2013., str. 1.).

      (3)  U skladu s člankom 143. Uredbe Komisije (EEZ) br. 2454/93 o utvrđivanju odredaba za provedbu Carinskog zakonika Zajednice, osobe se smatraju povezanima samo: (a) ako je jedna službenik ili direktor poduzeća u vlasništvu druge osobe i obratno; (b) ako su pravno priznati partneri u poslu; (c) ako su poslodavac i posloprimac; (d) ako je bilo koja osoba izravni ili neizravni vlasnik, nadzire ili posjeduje 5 % ili više glavnih dionica s pravom glasa ili udjela u obje osobe; (e) jedna od njih, izravno ili neizravno, nadzire drugu; (f) obje, izravno ili neizravno, nadzire treća osoba; (g) ako zajedno izravno ili neizravno nadziru treću osobu; ili (h) ako su članovi iste obitelji. Osobe se smatraju članovima iste obitelji samo ako su u jednom od sljedećih odnosa: i. suprug i supruga, ii. roditelj i dijete, iii. brat i sestra (i polubrat i polusestra), iv. djed ili baka i unuk ili unuka, v. ujak ili ujna/tetak ili tetka/stric ili strina i nećak ili nećakinja, vi. roditelj supružnika i zet ili snaha, vii. šogor i šogorica. (SL L 253, 11.10.1993., str. 1.) U tom kontekstu „osoba” znači svaka fizička ili pravna osoba.

      (4)  Međutim, čak i ako su proizvođači povezani u prethodno navedenom smislu s trgovačkim društvima na koja se primjenjuju postojeće mjere, izuzeće se još uvijek može odobriti ako nema dokaza da je odnos s trgovačkim društvima na koja se primjenjuju postojeće mjere uspostavljen ili da se upotrebljava radi izbjegavanja tih mjera.

      (5)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

      (6)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).

      (7)  Dokument s oznakom „Limited” dokument je koji se smatra povjerljivim u skladu s člankom 19. Uredbe Vijeća (EZ) br. 1225/2009 (SL L 343, 22.12.2009., str. 51.) i člankom 6. Sporazuma WTO-a o provedbi članka VI. GATT-a iz 1994. (Sporazum o antidampingu). To je ujedno zaštićeni dokument u skladu s člankom 4. Uredbe (EZ) br. 1049/2001 Europskog parlamenta i Vijeća (SL L 145, 31.5.2001., str. 43.).


title: Provedbena uredba Komisije (EU) 2017/337 оd 27. veljače 2017. o izmjeni Uredbe (EZ) br. 1375/2007 o uvozu ostataka iz proizvodnje kukuruznog škroba iz Sjedinjenih Američkih Država

text:
               28.2.2017

               HR

               Službeni list Europske unije

               L 50/42

         PROVEDBENA UREDBA KOMISIJE (EU) 2017/337
   оd 27. veljače 2017.
   o izmjeni Uredbe (EZ) br. 1375/2007 o uvozu ostataka iz proizvodnje kukuruznog škroba iz Sjedinjenih Američkih Država
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 178.,
   budući da:

               (1)

               Uredbom Komisije (EZ) br. 1375/2007 (2) utvrđuju se odredbe za osiguranje sukladnosti ostataka iz proizvodnje kukuruznog škroba uvezenih iz Sjedinjenih Američkih Država s dogovorenim tarifnim određivanjem. Prilog I. ovoj Uredbi sadržava obrazac potvrde o sukladnosti koju izdaje mlinarska industrija mokrim postupkom Sjedinjenih Američkih Država.

               (2)

               Promijenilo se društvo koje potvrđuje primitak potvrda proizvođača i izdaje potvrdu o sukladnosti. Stoga je u skladu s time potrebno izmijeniti naziv društva na potvrdi o sukladnosti.

               (3)

               Potrebno je utvrditi odgovarajuću odredbu za omogućavanje upotrebe potvrda izdanih prije datuma stupanja na snagu ove Uredbe.

               (4)

               Uredbu (EZ) br. 1375/2007 trebalo bi stoga na odgovarajući način izmijeniti.

               (5)

               Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

         DONIJELA JE OVU UREDBU:
   Članak 1.
   Obrazac potvrde o sukladnosti („Certificate of Conformity”) iz Priloga I. Uredbi (EZ) br. 1375/2007 zamjenjuje se obrascem iz Priloga ovoj Uredbi.
   Članak 2.
   I dalje vrijede potvrde izdane u skladu s Uredbom (EZ) br. 1375/2007 prije datuma stupanja na snagu ove Uredbe.
   Članak 3.
   Ova Uredba stupa na snagu sedmog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 27. veljače 2017.

            Za Komisiju

            Predsjednik

         Jean-Claude JUNCKER

      (1)  SL L 347, 20.12.2013., str. 671.

      (2)  Uredba Komisije (EZ) br. 1375/2007 od 23. studenoga 2007. o uvozu ostataka iz proizvodnje kukuruznog škroba iz Sjedinjenih Američkih Država (SL L 307, 24.11.2007., str. 5.).

      PRILOG


title: Provedbena uredba Komisije (EU) br. 110/2013 od 6. veljače 2013. o upisu naziva u registar zaštićenih oznaka izvornosti i zaštićenih oznaka zemljopisnog podrijetla (Gruyère (ZOZP))

text:
               15/Sv. 25

               HR

               Službeni list Europske unije

               139

         32013R0110

               L 036/1

               SLUŽBENI LIST EUROPSKE UNIJE

         PROVEDBENA UREDBA KOMISIJE (EU) br. 110/2013
   od 6. veljače 2013.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla (Gruyère (ZOZP))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 3. točku (b),
   budući da:

               (1)

               U skladu s člankom 6. stavkom 2. Uredbe Vijeća (EZ) br. 510/2006 od 20. ožujka 2006. o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2), zahtjev Francuske za registraciju naziva „Gruyère” kao zaštićene oznake zemljopisnog podrijetla objavljen je u Službenom listu Europske unije
                   (3).

               (2)

               Australija, Novi Zeland i američko vijeće za izvoz mliječnih proizvoda zajedno s nacionalnim savezom proizvođača mlijeka SAD-a (National Milk Producers Federation) podnijeli su prigovor na registraciju u skladu s člankom 7. stavkom 2. Uredbe (EZ) br. 510/2006. Ti prigovori ocjenjeni su kao prihvatljivi na temelju članaka 7. stavka 3. te Uredbe.

               (3)

               Prigovori su se odnosili na neispunjavanje uvjeta utvrđenih u članku 2. Uredbe (EZ) br. 510/2006, posebno u pogledu činjenice da se naziv ne odnosi na zemljopisno područje. Također se navodi generička priroda naziva i šteta nanesena nazivima, zaštitnim znakovima i proizvodima koji su na tržište zakonito stavljeni barem pet godina prije datuma objave navedene u članku 6. stavku 2. Prigovorima se nadalje tvrdilo kako bi registracija predmetnog naziva bila u suprotnosti s člankom 3. stavkom 3. Uredbe (EZ) br. 510/2006.

               (4)

               Dopisom od 23. svibnja 2011., Komisija je zatražila od Francuske i podnositelja prigovora da nastoje postići međusobni dogovor.

               (5)

               S obzirom da između svih stranaka nije postignut sporazum unutar zadanog roka, Komisija mora donijeti odluku.

               (6)

               S obzirom na navod da naziv „Gruyère” ne ispunjava zahtjev članka 2. Uredbe (EZ) br. 510/2006, treba napomenuti kako je taj naziv tradicionalni naziv u smislu članka 2. stavka 2. Uredbe br. 510/2006 te stoga može biti registriran.

               (7)

               Podnositelji prigovora podnijeli su nekoliko dokaza koji pokazuju, prema njima, da je predmetni naziv generički. Međutim, jasno kako uključivanje izraza navedenog u Prilogu B Konvenciji iz Strese iz 1951. ne podrazumijeva da je navedeni izraz postao ipso facto generički. Tarifne oznake i druge slične odredbe vezane uz naziv „Gruyère” odnose se isključivo na carinska pitanja te stoga ni na koji način nisu važne za zaštitu prava intelektualnog vlasništva ili zaštitu potrošača. Štoviše, podneseni podaci, posebno u odnosu na proizvodnju proizvoda „Gruyère” izvan Europske unije nisu važni vezano uz načelo teritorijalnosti, prema kojem se generičnost naziva mora procijeniti u odnosu na državno područje EU-a.

               (8)

               Registracija homonimnih naziva je odobrena pod uvjetom da je naknadno registrirani naziv dovoljno različit u praksi od naziva koji je već zaštićen. U skladu sa zajedničkom izjavom priloženom sporazumu između Europske unije i Švicarske o oznaci zemljopisnog podrijetla (4), obavljeno je savjetovanje s Francuskom i Švicarskom radi prepoznavanja svih dodatnih mjera za označivanje neophodnih kako bi se izbjeglo dovođenje potrošača u zabludu.

               (9)

               Kao posljedica tih savjetovanja činilo se neophodnim označiti zemlju podrijetla, u ovom slučaju Francusku, na oznaci u istom vidnom polju kao naziv proizvoda „Gruyère”, te slovima iste veličine kao ona koja se koriste za naziv. Pored toga, korištenje bilo kakvih zastava, grbova, znakova ili drugih grafičkih prikaza na oznakama trebalo bi zabraniti jer može dovesti potrošače u zabludu u pogledu značajki, podrijetla ili izvora proizvoda.

               (10)

               U skladu s gore navedenim, naziv proizvoda „Gruyère” treba upisati u Registar zaštićenih oznaka izvornosti i zaštićenih oznaka zemljopisnog podrijetla.

               (11)

               Odobravanje i trajanje petogodišnjeg prijelaznog razdoblja iz članka 8. stavka 3. Sporazuma između Europske unije i Švicarske Konfederacije ne dovodi u pitanje registracija naziva „Gruyère” za Francusku na temelju ove Uredbe.

               (12)

               Mjere predviđene ovom Uredbom u skladu su s mišljenjem Stalnog odbora o zaštićenim oznakama zemljopisnog podrijetla i zaštićenim oznakama izvornosti,

         DONIJELA JE OVU UREDBU:
   Članak 1.
   Naziv naveden u Prilogu ovoj Uredbi ovime se upisuje u Registar.
   Članak 2.
   Oznake koje sadržavaju naziv naveden u Prilogu ovoj Uredbi moraju navesti predmetnu zemlju podrijetla u istom vidnom polju, te slovima iste veličine kao ona koja se koriste za naziv.
   Zabranjeno je korištenje bilo kakvih zastava, grbova, znakova ili drugih grafičkih prikaza na oznakama, koje može dovesti potrošače u zabludu u pogledu značajki, podrijetla ili izvora proizvoda.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 6. veljače 2013.

            Za Komisiju

            Predsjednik

         José Manuel BARROSO

      (1)  SL L 343, 14.12.2012., str. 1.

      (2)  SL L 93, 31.3.2006., str. 12.

      (3)  SL C 298, 4.11.2010., str. 14.

      (4)  SL L 297, 16.11.2011., str. 3.
   PRILOG
   Poljoprivredni proizvodi navedeni u Prilogu I. Ugovoru o EZ-u namijenjeni prehrani ljudi:

      Razred 1.3.   Sirevi

   FRANCUSKA
   Gruyère (ZOZP)


title: Provedbena uredba Komisije (EU) 2015/964 оd 22. lipnja 2015. o određivanju količina koje je potrebno dodati količini utvrđenoj za podrazdoblje od 1. listopada do 31. prosinca 2015. u okviru carinskih kvota koje su Uredbom (EZ) br. 442/2009 otvorene u sektoru svinjskog mesa

text:
               23.6.2015

               HR

               Službeni list Europske unije

               L 157/34

         PROVEDBENA UREDBA KOMISIJE (EU) 2015/964
   оd 22. lipnja 2015.
   o određivanju količina koje je potrebno dodati količini utvrđenoj za podrazdoblje od 1. listopada do 31. prosinca 2015. u okviru carinskih kvota koje su Uredbom (EZ) br. 442/2009 otvorene u sektoru svinjskog mesa
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 188. stavke 2. i 3.,
   budući da:

               (1)

               Uredbom Komisije (EZ) br. 442/2009 (2) otvorene su godišnje carinske kvote za uvoz proizvoda iz sektora svinjskog mesa. Kvotama iz dijela B. Priloga I. navedenoj Uredbi upravlja se u skladu s metodom simultane kontrole.

               (2)

               Količine obuhvaćene zahtjevima za uvozne dozvole podnesenima od 1. do 7. lipnja 2015. za podrazdoblje od 1. srpnja do 30. rujna 2015. manje su od raspoloživih količina. Stoga je potrebno odrediti količine za koje nisu podneseni zahtjevi i dodati ih količini utvrđenoj za sljedeće podrazdoblje kvote.

               (3)

               Kako bi se osigurala učinkovitost mjere, ova bi Uredba trebala stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   Količine za koje nisu podneseni zahtjevi za uvozne dozvole u skladu s Uredbom (EZ) br. 442/2009, koje je potrebno dodati podrazdoblju od 1. listopada do 31. prosinca 2015., navedene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 22. lipnja 2015.

            Za Komisiju,

            u ime predsjednika,

         Jerzy PLEWA

            Glavni direktor za poljoprivredu i ruralni razvoj

      (1)  SL L 347, 20.12.2013., str. 671.

      (2)  Uredba Komisije (EZ) br. 442/2009 od 27. svibnja 2009. o otvaranju i predviđanju upravljanja carinskim kvotama Zajednice u sektoru svinjskog mesa (SL L 129, 28.5.2009., str. 13.).

      PRILOG

                  Redni br.

                  Količine za koje nije podnesen zahtjev koje je potrebno dodati količini raspoloživoj za podrazdoblje od 1. listopada do 31. prosinca 2015.
                  (u kg)

                  09.4038

                  8 581 250

                  09.4170

                  1 230 500

                  09.4204

                  1 156 000


title: Provedbena uredba Komisije (EU) br. 855/2014 оd 4. kolovoza 2014. o odobrenju manje izmjene specifikacije za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Robiola di Roccaverano (ZOI))

text:
               7.8.2014

               HR

               Službeni list Europske unije

               L 234/1

         PROVEDBENA UREDBA KOMISIJE (EU) br. 855/2014
   оd 4. kolovoza 2014.
   o odobrenju manje izmjene specifikacije za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Robiola di Roccaverano (ZOI))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 53. stavak 2. drugi podstavak,
   budući da:

               (1)

               U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Italije za odobrenje izmjene specifikacije za zaštićenu oznaku izvornosti „Robiola di Roccaverano”, registriranu u skladu s Uredbom Komisije (EZ) br. 1107/96 (2) kako je izmijenjena Uredbom Komisije (EZ) br. 1263/96 (3) i Uredbom Komisije (EU) br. 217/2011 (4).

               (2)

               Svrha je zahtjeva izmijeniti specifikaciju u pogledu temperature prostora za dozrijevanje.

               (3)

               Komisija je ispitala tu izmjenu i utvrdila da je opravdana. Budući da je izmjena manja u smislu članka 53. stavka 2. trećeg podstavka Uredbe (EU) br. 1151/2012, Komisija je može odobriti bez primjene postupka utvrđenog u člancima 50. do 52. te Uredbe,

         DONIJELA JE OVU UREDBU:
   Članak 1.
   Ovime se odobrava izmjena specifikacije za zaštićenu oznaku izvornosti „Robiola di Roccaverano” u skladu s Prilogom I. ovoj Uredbi.
   Članak 2.
   Jedinstveni pročišćeni dokument u kojem se navode glavne točke specifikacije nalazi se u Prilogu II. ovoj Uredbi.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 4. kolovoza 2014.

            Za Komisiju,

            u ime predsjednika,

         Ferdinando NELLI FEROCI

            Član Komisije

      (1)  SL L 343, 14.12.2012., str. 1.

      (2)  SL L 148, 21.6.1996., str. 1.

      (3)  SL L 163, 2.7.1996., str. 19.

      (4)  SL L 59, 4.3.2011., str. 19.

      PRILOG I.
      U specifikaciji za zaštićenu oznaku izvornosti „Robiola di Roccaverano” odobravaju se sljedeće izmjene:
      Briše se sljedeća rečenica koja se nalazi u odjeljku specifikacije o načinu proizvodnje: „Prirodno dozrijevanje vrši se tako da svježi proizvod odleži u odgovarajućem prostoru temperature između 15 i 20 ° najmanje tri dana nakon stavljanja u kalupe”. Ta izmjena zatražena je da bi se zadovoljili proizvođači, koji često koriste isti prostor za proizvodnju, za koju su potrebne temperature između 20 i 24 °, i za prvo sušenje. Vrlo je teško održavati različite temperature u istom prostoru te se stoga na temelju tog propisa često kažnjavaju manji sirari. Zahtjev za izmjenom potkrijepljen je višegodišnjim iskustvom prema kojem je vidljivo da se uklanjanjem tog zahtjeva ne utječe na svojstva sira.

      PRILOG II.
      PROČIŠĆENI JEDINSTVENI DOKUMENT
      Uredba Vijeća (EZ) br. 510/2006 od 20. ožujka 2006. o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (1)

      „ROBIOLA DI ROCCAVERANO”
      EZ br.: IT-PDO-0317-01185 – 11.12.2013.
      ZOZP ( ) ZOI (X)
      1.   Naziv

      „Robiola di Roccaverano”
      2.   Država članica ili treća zemlja

      Italija
      3.   Opis poljoprivrednog ili prehrambenog proizvoda

      3.1.   Vrsta proizvoda

      Razred 1.3. – Sirevi
      3.2.   Opis proizvoda na koji se odnosi naziv iz točke 1.

      „Robiola di Roccaverano” ZOI proizvodi se cijele godine. To je sir proizveden od svježega mliječnog gruša, koji dozrijeva ili se suši.
      ZOI „Robiola di Roccaverano” ima oblik koluta ravnih, lagano obrubljenih baza i blago izbočenog plašta. Baze imaju promjer između 10 i 14 cm, a visina plašta je između 2,5 i 4 cm. Težina sira varira od 250 do 400 grama. Ti parametri primjenjivi su na proizvod nakon minimalnog razdoblja dozrijevanja.
      Referentni parametri za udio masti, bjelančevina i pepela u proizvodu „Robiola di Roccaverano” na treći dan dozrijevanja jesu sljedeći:

                  masti: najmanje 40 % suhe tvari;

                  bjelančevine: najmanje 34 % suhe tvari;

                  pepeo: najmanje 3 % suhe tvari.

            Okus sira „Robiola di Roccaverano” varira ovisno o stupnju zrelosti te se prema tome razlikuju:

                  svježi proizvod, između četvrtog i desetog dana dozrijevanja; kora: može, ali ne mora biti prekrivena laganim prirodnim slojem plijesni; vanjski izgled: mliječnobijele boje ili boje slame; unutrašnjost: mliječnobijela; tekstura: kremasta, mekana; okus i aroma: nježan, bogata okusa i/ili lagano kiselkast;

                  i zreo proizvod, od jedanaestog dana dozrijevanja; kora: pokrivena prirodnim slojem plijesni; vanjski izgled: kremastobijele boje, boje slame ili lagano crvenkast; unutrašnjost: mliječnobijele boje; tekstura: mekan, lagano kompaktan nakon duljeg sušenja, može biti kremast ispod kore bogatog okusa.

            U siru „Robiola di Roccaverano” arome i okusi pojačavaju se sve dok sušenjem ne postanu pikantni.
      3.3.   Sirovine (samo za prerađene proizvode)

      Za proizvodnju sira „Robiola di Roccaverano” treba koristiti svježe punomasno mlijeko koza pasmina Roccaverrano i Camosciata Alpina ili njihovih križanaca, ovaca pasmine Pecora delle Langhe i krava pasmina Piemontese i Bruna Alpina ili njihovih križanaca isključivo s proizvodnog područja, i to u sljedećim omjerima: svježe punomasno kozje mlijeko, čisto ili miješano s maksimalno 50 % svježeg punomasnog kravljeg i/ili ovčjeg mlijeka iz uzastopnih mužnji izvršenih u razdoblju između 24 i 48 sati.
      3.4.   Hrana za životinje (samo za proizvode životinjskog podrijetla)

      Ovce i koze hrane se ispašom u razdoblju između 1. ožujka i 30. studenoga i zelenom i/ili suhom krmom te zrnjem žitarica, žitaricama, mahunarkama, uljaricama i proizvodima nastalima njihovom preradom. Travnjačke parcele, travnjaci-pašnjaci i šume moraju biti upisani na popis kod nadzornog tijela. Ishrana krava obuhvaća ispašu i zelenu i/ili suhu krmu te zrnje žitarica, mahunarke, uljarice i proizvode nastale njihovom preradom.
      Više od 80 % ukupne ishrane životinja treba dolaziti s proizvodnog područja. Zabranjeno je koristiti silažu kukuruza i krme. Hrana za životinje ni u kom slučaju ne smije sadržavati genetski modificirane organizme. Ne odobrava se korištenje mlijeka od životinja uzgojenih u zatvorenom prostoru.
      3.5.   Posebni proizvodni postupci koji se moraju provesti na određenom zemljopisnom području

      Životinje čije se mlijeko koristi u pripremi sira „Robiola di Roccaverano” moraju se uzgajati na ograničenom zemljopisnom području.
      Isto vrijedi i za proizvodnju mlijeka, njegovu preradu i sušenje sira.
      3.6.   Posebna pravila za rezanje, ribanje, pakiranje itd.

      Budući da je unutrašnjost sira svježa i mekana te da bi zbog nedostatka kore moglo doći do dehidracije ili oksidacije sira, kao i do promjene sastava masnoća, pakiranje se treba vršiti na proizvodnom području. Isto tako, budući da nema koru, sir u tijeku proizvodnje nije moguće označiti neizbrisivom oznakom.
      3.7.   Posebna pravila za označivanje

      U trenutku stavljanja u promet, pakiranje sira treba biti zatvoreno samoljepivom naljepnicom koja sadrži logotip oznake izvornosti u obliku stiliziranog slova R. U stiliziranom prikazu velikog slova R smeđe boje nalazi se toranj na čijem su vrhu puškarnice, nadahnut povijesnim tornjem općine Roccaverano; otvor slova R predstavlja kalup za sir „Robiola di Roccaverano”, a u donjem dijelu slova nalazi se ukras u zelenoj i blijedožutoj/zelenoj boji koji predstavlja travnjake i tipičan valovit oblik brežuljaka pokrajine Langa. Logotip se nalazi unutar okruglog tamnozelenog prstena u kojem je velikim bijelim slovima upisano „ROBIOLA DI ROCCAVERANO”, a u sredini u donjem dijelu nalazi se malen stiliziran cvijet bijele boje. Cijeli logotip tiskan je na bijeloj pozadini. Na donjem dijelu logotipa oznake izvornosti nalazi se šifra za identifikaciju proizvođača i serijski broj etikete – na oker pozadini za sir „Robiola di Roccaverano” proizveden isključivo od kozjeg mlijeka, a na bijeloj pozadini za sireve od miješanog mlijeka. Na etiketi obvezno moraju biti navedeni postoci različitih vrsta mlijeka koje su se koristile. Svaki se sir prodaje u komadu, zapakiran i obilježen naljepnicom.
      4.   Sažeta definicija zemljopisnog područja

      Zemljopisno područje obuhvaća administrativno područje sljedećih općina: pokrajina Asti: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole et Vesime; pokrajina Alessandria: Castelletto d'Erro, Denice, Malvicino, Merana, Montechiaro d'Acqui, Pareto, Ponti, Spigno Monferrato i područje općine Cartosio, smještene na lijevoj obali rijeke Erro.
      5.   Povezanost sa zemljopisnim područjem

      5.1.   Posebnosti zemljopisnog područja

      Tlo je glinasto, a podzemni sloj je laporast. Na nekim je područjima taloženjem zemlje došlo do pojave tala s vrlo dubokim glinenim slojem, visokog vodnog kapaciteta i velike plodnosti. Klima je tipično kontinentalna, obilježena vrlo hladnim razdobljima s mnogo snijega, čestim zaleđivanjem i topljenjem tijekom zime te naglim prelaskom na visoke ljetne temperature krajem mjeseca lipnja. Varijacije atmosferskih oborina ograničene su i prosječna godišnja količina oborina iznosi 300 mm, uz vrlo male količine u proljetnom i ljetnom razdoblju, zbog čega može doći do velikih suša. U takvom pedoklimatskom okolišu na travnjacima i travnjacima-pašnjacima uspijevaju tipične krmne biljke. Radi se o livadama s mnogo različitih biljnih vrsta, većinom trava (oko 75 %) i mahunarki (25 %), te brojnim aromatičnim i ljekovitim biljkama. Glavne su trave sljedeće: ljuljevi (Lolium spp.), klupčasta oštrica (Dactylis glomerata), vlasulje (Festuca spp.), vlasnjače (Poa spp.), mirisavka itd. Glavne mahunarke su: gorka djetelina (Trifolium montanum), smiljkita roškasta (Lotus corniculatus), stolisnik (Achillea spp.) itd. Među aromatičnim travama, osim mirisavke, treba spomenuti cijeli niz štitarki, poput divlje mrkve (Daucus carota carota), poljskog osjaka (Cirsium arvense), kadulje (Salvia officinalis), lavande (Lavandula latifolia), više vrsta timijana (Thymus spp.), rute (Ruta graveolens), divlje ruže (Rosa canina canina) itd. U tim su krmnim biljkama hranjive tvari prirodno uravnotežene u pogledu odnosa između ugljikohidrata, bjelančevina i vitamina te one stoga predstavljaju ishranu visoke kvalitete za ovce, koze i krave. Ovce i koze pasu i u šumama, koje od previsokih temperatura u ljetnom razdoblju ne štite samo tlo, već i stoku.
      5.2.   Posebnosti proizvoda

      Malen sir mekane unutrašnjosti, bez kore. Razlikuje se bijelom unutrašnjošću bez rupa. Njegova tekstura varira od kremaste do kompaktne i čvrste, koja se topi u ustima i ostavlja ugodan okus u rasponu od zelenih trava i ljekovitih biljaka do izraženijeg i pikantnijeg okusa koji podsjeća na pržene lješnjake i kozji miris.
      5.3.   Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

      Poseban okus i miris sira „Robiola di Roccaverano” povezani su s kvalitetom korištenog svježeg mlijeka. Kvaliteta mlijeka rezultat je visoke kvalitete ishrane stoke.
      Posebna svojstva flore s različitim mirisima i aromama prisutna su i u mlijeku, koje siru „Robiola di Roccaverano” daje miris koji ga razlikuje od svih ostalih sireva.
      U rukopisu svećenika Pistonea iz 1899. nalazi se povijest župe Roccaverano i njezinih zaseoka od 960. do 1860. Među povijesnim informacijama s političkim značajem nalaze se gospodarski elementi kojima se ističe važnost sira „Robiola”, kao i činjenice da se u općini Roccaverano održava pet godišnjih sajmova na kojima se pruža prilika za prodaju i izvoz „izvrsnih sireva Robiola”. Jasno se spominje izvoz jer je u tom razdoblju taj sir bio poznat ne samo u Italiji, već jednako tako i u Francuskoj. Čini se, stoga, da se sir „Robiola” nije smatrao bilo kakvim sirom, nego je već tada imao zaštićen naziv i svojim se svojstvima razlikovao od drugih sireva. Ručno proizveden sir „Robiola” može se čuvati do šest mjeseci u ulju, u staklenkama ili položen na slamu.

         Upućivanje na objavu specifikacije

      (članak 5. stavak 7. Uredbe (EZ) br. 510/2006)
      Ministarstvo je pokrenulo nacionalni postupak prigovora uz objavu prijedloga izmjene ZOI „Robiola di Roccaverano” u Službenom listu Talijanske Republike br. 160 od 10. srpnja 2013.
      Pročišćeni tekst specifikacije dostupan je na sljedećem web-mjestu: http://www.politicheagricole.it/flex/cm/pages/ServeBLOB.php/L/IT/IDPagina/3335
      ili
      izravno na početnoj stranici talijanskog Ministarstva za poljoprivrednu, prehrambenu i šumarsku politiku (www.politicheagricole.it) klikom na „Qualità e sicurezza” (Kvaliteta i sigurnost) u gornjem desnom kutu zaslona te potom „Disciplinari di Produzione all'esame dell'UE” (Specifikacije podnesene na razmatranje Europskoj uniji).

         (1)  SL L 93, 31.3.2006., str. 12. Zamijenjena Uredbom (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (SL L 343, 14.12.2012., str. 1.).


title: Provedbena uredba Komisije (EU) 2015/2380 оd 16. prosinca 2015. o izmjeni Uredbe (EZ) br. 1484/95 u vezi s određivanjem reprezentativnih cijena u sektorima mesa peradi i jaja i za albumin iz jaja

text:
               18.12.2015

               HR

               Službeni list Europske unije

               L 332/50

         PROVEDBENA UREDBA KOMISIJE (EU) 2015/2380
   оd 16. prosinca 2015.
   o izmjeni Uredbe (EZ) br. 1484/95 u vezi s određivanjem reprezentativnih cijena u sektorima mesa peradi i jaja i za albumin iz jaja
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 183. točku (b),
   uzimajući u obzir Uredbu (EU) br. 510/2014 Europskog parlamenta i Vijeća od 16. travnja 2014. o utvrđivanju trgovinskih aranžmana primjenjivih na određenu robu dobivenu preradom poljoprivrednih proizvoda i stavljanju izvan snage uredaba Vijeća (EZ) br. 1216/2009 i (EZ) br. 614/2009 (2), a posebno njezin članak 5. stavak 6. točku (a),
   budući da:

               (1)

               Uredbom Komisije (EZ) br. 1484/95 (3) utvrđena su detaljna pravila za provedbu sustava dodatnih uvoznih carina i određene su reprezentativne cijene u sektorima mesa peradi i jaja i za albumin iz jaja.

               (2)

               Iz redovitog praćenja podataka na temelju kojih se određuju reprezentativne cijene za proizvode u sektorima mesa peradi i jaja i za albumin iz jaja proizlazi da je reprezentativne uvozne cijene za određene proizvode potrebno izmijeniti, uzimajući u obzir razlike u cijeni ovisno o podrijetlu.

               (3)

               Uredbu (EZ) br. 1484/95 treba stoga na odgovarajući način izmijeniti.

               (4)

               Budući da je potrebno osigurati što skoriju primjenu te mjere nakon što ažurirani podaci postanu dostupni, ova Uredba trebala bi stupiti na snagu na dan objave,

         DONIJELA JE OVU UREDBU:
   Članak 1.
   Prilog I. Uredbi (EZ) br. 1484/95 zamjenjuje se tekstom u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 16. prosinca 2015.

            Za Komisiju,

            u ime predsjednika,

         Jerzy PLEWA

            Glavni direktor za poljoprivredu i ruralni razvoj

      (1)  SL L 347, 20.12.2013., str. 671.

      (2)  SL L 150, 20.5.2014., str. 1.

      (3)  Uredba Komisije (EZ) br. 1484/95 od 28. lipnja 1995. o utvrđivanju detaljnih pravila za provedbu sustava dodatnih uvoznih carina i određivanju dodatnih uvoznih carina u sektorima mesa peradi i jaja i za albumin iz jaja te stavljanju izvan snage Uredbe br. 163/67/EEZ (SL L 145, 29.6.1995., str. 47.).

      PRILOG

            „PRILOG I.

                        Oznaka KN

                        Naziv robe

                        Reprezentativna cijena
                        (EUR/100 kg)

                        Jamstvo iz članka 3.
                        (EUR/100 kg)

                        Podrijetlo (1)

                        0207 12 10

                        Trupovi pilića pod nazivom ‚70 % piletina’, smrznuti

                        130,1

                        0

                        AR

                        0207 12 90

                        Trupovi pilića pod nazivom ‚65 % piletina’, smrznuti

                        154,5
                        145,7

                        0
                        0

                        AR
                        BR

                        0207 14 10

                        Rezani dijelovi peradi vrste Gallus domesticus bez kostiju, smrznuti

                        286,0
                        197,1
                        343,8
                        219,0

                        4
                        32
                        0
                        24

                        AR
                        BR
                        CL
                        TH

                        0207 27 10

                        Rezani dijelovi puretine bez kostiju, smrznuti

                        329,9
                        244,7

                        0
                        16

                        BR
                        CL

                        0408 91 80

                        Jaja bez ljuske, sušena

                        431,0

                        0

                        AR

                        1602 32 11

                        Pripravci nekuhane peradi vrste Gallus domesticus

                        225,1

                        19

                        BR

         (1)  Nomenklatura država utvrđena Uredbom Komisije (EZ) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.). Oznakom ‚ZZ’ označava se ‚drugo podrijetlo’.”


title: Provedbena uredba Komisije (EU) 2015/1974 оd 8. srpnja 2015. o utvrđivanju učestalosti i formata za izvješćivanje o nepravilnostima povezanima s Europskim fondom za regionalni razvoj, Europskim socijalnim fondom, Kohezijskim fondom i Europskim fondom za pomorstvo i ribarstvo, u skladu s Uredbom (EU) br. 1303/2013 Europskog parlamenta i Vijeća

text:
               10.11.2015

               HR

               Službeni list Europske unije

               L 293/20

         PROVEDBENA UREDBA KOMISIJE (EU) 2015/1974
   оd 8. srpnja 2015.
   o utvrđivanju učestalosti i formata za izvješćivanje o nepravilnostima povezanima s Europskim fondom za regionalni razvoj, Europskim socijalnim fondom, Kohezijskim fondom i Europskim fondom za pomorstvo i ribarstvo, u skladu s Uredbom (EU) br. 1303/2013 Europskog parlamenta i Vijeća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (1), a posebno njezin članak 122. stavak 2. šesti podstavak,
   budući da:

               (1)

               Od država se članica traži da izvješćuju o nepravilnostima na temelju članka 122. stavka 2. Uredbe (EU) br. 1303/2013 i u skladu s odredbama Delegirane uredbe Komisije (EU) 2015/1970 (2).

               (2)

               Financijske interese Unije trebalo bi štititi na isti način, neovisno o fondu koji se upotrebljava za ostvarenje ciljeva zbog kojih je osnovan. U tu svrhu Uredbom (EU) br. 1303/2013, kao i Uredbama (EU) br. 1306/2013 (3), (EU) br. 223/2014 (4) i (EU) br. 514/2014 (5) Europskog parlamenta i Vijeća, Komisiju se ovlašćuje za donošenje pravila o izvješćivanju o nepravilnostima. Kako bi se osiguralo da se na sve fondove uređene tim uredbama primjenjuju jednaka pravila, potrebno je da ova Uredba sadržava odredbe jednake onima u provedbenim uredbama Komisije (EU) 2015/1975 (6), (EU) 2015/1976 (7) i (EU) 2015/1977 (8).

               (3)

               Kako bi se osigurali učinkovita analiza i učinkovito upravljanje nepravilnostima u cjelini, od država članica zahtijeva se da Komisiji redovito i pravodobno dostavljaju odgovarajuće informacije o otkrivenim nepravilnostima. Radi zaštite financijskih interesa Unije potrebno je utvrditi jedinstvene uvjete za dostavljanje tih informacija, posebno u pogledu njegove učestalosti i formata.

               (4)

               Kako bi se izbjegle posljedice neke nepravilnosti na području izvan državnog područja države članice koja je o njoj izvijestila, ova bi država članica bez odgode trebala izvijestiti Komisiju o svakoj takvoj nepravilnosti.

               (5)

               Kako bi se u cijelosti iskoristile prednosti uporabe elektroničkih sredstava za razmjenu informacija, uz istodobno očuvanje sigurnosti te razmjene, države članice trebale bi upotrebljavati namijenjeni sustav za upravljanje nepravilnostima (IMS) predviđen na platformi informacijskog sustava za borbu protiv prijevara koju je uspostavila Komisija.

               (6)

               Države članice i Komisija trebale bi osigurati da se prijenos podataka putem sustava za upravljanje nepravilnostima vrši na siguran način kako bi se omogućili dostupnost, cjelovitost, vjerodostojnost i povjerljivost informacija.

               (7)

               Za izvješćivanje o nepravilnostima potrebno je primjenjivati euro kao jedinu valutu kako bi se osigurala usporedivost informacija o kojima se izvješćuje. Za države članice koje nisu prihvatile euro kao svoju valutu potrebno je odrediti devizni tečaj koji će se primjenjivati za konverziju dotičnih iznosa u euro i devizni tečaj koji će se primjenjivati za konverziju izdataka koji nisu evidentirani u financijskim izvještajima tijela za ovjeravanje.

               (8)

               Mjere predviđene ovom Uredbom u skladu su s mišljenjem Odbora za koordinaciju za europske strukturne i investicijske fondove osnovanog člankom 150. stavkom 1. Uredbe (EU) br. 1303/2013.

               (9)

               Budući da su plaćanja za dotične fondove već izvršena i da bi moglo doći do nepravilnosti, odredbe ove Uredbe trebale bi se primjenjivati odmah. Ova bi Uredba stoga trebala stupiti na snagu sljedećeg dana od dana objave u Službenom listu Europske unije,

         DONIJELA JE OVU UREDBU:
   Članak 1.
   Predmet
   Ovom se Uredbom određuju učestalost i format za izvješćivanje o nepravilnostima iz članka 122. stavka 2. šestog podstavka Uredbe (EU) br. 1303/2013.
   Članak 2.
   Učestalost izvješćivanja o nepravilnostima
   1.   U roku od dva mjeseca od kraja svakog tromjesečja, države članice Komisiji šalju početno izvješće o nepravilnostima iz članka 3. Delegirane uredbe (EU) 2015/1970.
   2.   Nakon što dobiju odgovarajuće informacije, države članice Komisiji što je prije moguće šalju izvješće o praćenju iz članka 4. Delegirane uredbe (EU) 2015/1970.
   3.   Država članica Komisiju odmah izvješćuje o svim nepravilnostima koje su otkrivene ili za koje se pretpostavlja da ih je bilo, navodeći i druge države članice koje su povezane s tim nepravilnostima, ako te nepravilnosti mogu imati posljedice izvan državnog područja te države članice.
   Članak 3.
   Format izvješćivanja
   Informacije iz članaka 3. i 4. Delegirane uredbe (EU) 2015/1970 šalju se elektroničkim putem, upotrebljavajući sustav upravljanja nepravilnostima koji je uspostavila Komisija.
   Članak 4.
   Primjena eura
   1.   Iznosi o kojima su izvijestile države članice izražavaju se u eurima.
   2.   Države članice koje nisu prihvatile euro kao svoju valutu do datuma podnošenja izvješća iz članka 3. stavka 2. Delegirane uredbe (EU) 2015/1970, preračunavaju iznose u nacionalnoj valuti u euro u skladu s člankom 133. Uredbe (EU) br. 1303/2013 ili, prema potrebi, člankom 28. Uredbe (EU) br. 1299/2013 Europskog parlamenta i Vijeća (9). Ako izdatak nije bio evidentiran u financijskim izvještajima tijela za ovjeravanje, primjenjuje se najnoviji mjesečni obračunski tečaj koji je Komisija objavila u elektroničkom obliku u trenutku početnog izvješćivanja.
   Članak 5.
   Stupanje na snagu
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 8. srpnja 2015.

            Za Komisiju

            Predsjednik

         Jean-Claude JUNCKER

      (1)  SL L 347, 20.12.2013., str. 320.

      (2)  Delegirana uredba Komisije (EU) 2015/1970 od 8. srpnja 2015. o dopuni Uredbe (EU) br. 1303/2013 Europskog parlamenta i Vijeća koja sadržava posebne odredbe o izvješćivanju o nepravilnostima povezanima s Europskim fondom za regionalni razvoj, Europskim socijalnim fondom, Kohezijskim fondom i Europskim fondom za pomorstvo i ribarstvo (vidi stranicu 1. ovog Službenog lista).

      (3)  Uredba (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (SL L 347, 20.12.2013., str. 549.).

      (4)  Uredba (EU) br. 223/2014 Europskog parlamenta i Vijeća od 11. ožujka 2014. o Fondu europske pomoći za najpotrebitije (SL L 72, 12.3.2014., str. 1.).

      (5)  Uredba (EU) br. 514/2014 Europskog parlamenta i Vijeća od 16. travnja 2014. o utvrđivanju općih odredaba o Fondu za azil, migracije te integraciju i o Instrumentu za financijsku potporu u području policijske suradnje, sprečavanja i suzbijanja kriminala te upravljanja krizama (SL L 150, 20.5.2014., str. 112.).

      (6)  Provedbena uredba Komisije (EU) 2015/1975 od 8. srpnja 2015. o utvrđivanju učestalosti i formata za izvješćivanje o nepravilnostima, povezanima s Europskim fondom za jamstva u poljoprivredi i Europskim poljoprivrednim fondom za ruralni razvoj, u skladu s Uredbom (EU) br. 1306/2013 Europskog parlamenta i Vijeća (vidi stranicu 23. ovog Službenog lista).

      (7)  Provedbena uredba Komisije (EU) 2015/1976 od 8. srpnja 2015. o utvrđivanju učestalosti i formata za izvješćivanje o nepravilnostima povezanima s Fondom europske pomoći za najpotrebitije, u skladu s Uredbom (EU) br. 223/2014 Europskog parlamenta i Vijeća (vidi stranicu 26. ovog Službenog lista).

      (8)  Provedbena uredba Komisije (EU) 2015/1977 od 8. srpnja 2015. o utvrđivanju učestalosti i formata za izvješćivanje o nepravilnostima povezanima s Fondom za azil, migracije te integraciju i s Instrumentom za financijsku potporu u području policijske suradnje, sprečavanja i suzbijanja kriminala te upravljanja krizama, u skladu s Uredbom (EU) br. 514/2014 Europskog parlamenta i Vijeća (vidi stranicu 29. ovog Službenog lista).

      (9)  Uredba (EU) br. 1299/2013 Europskog parlamenta i Vijeća od 17. prosinca 2013. o posebnim odredbama za potporu iz Europskog fonda za regionalni razvoj cilju „Europska teritorijalna suradnja” (SL L 347, 20.12.2013., str. 259.).


title: Provedbena uredba Komisije (EU) 2016/569 оd 12. travnja 2016. o izmjeni Uredbe Vijeća (EZ) br. 329/2007 o mjerama ograničavanja protiv Demokratske Narodne Republike Koreje

text:
               13.4.2016

               HR

               Službeni list Europske unije

               L 97/6

         PROVEDBENA UREDBA KOMISIJE (EU) 2016/569
   оd 12. travnja 2016.
   o izmjeni Uredbe Vijeća (EZ) br. 329/2007 o mjerama ograničavanja protiv Demokratske Narodne Republike Koreje
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 329/2007 od 27. ožujka 2007. o mjerama ograničavanja protiv Demokratske Narodne Republike Koreje (1), a posebno njezin članak 13. stavak 1. točku (d),
   budući da:

               (1)

               U Prilogu IV. Uredbi (EZ) br. 329/2007 navedene su osobe, subjekti i tijela koje su Odbor za sankcije ili Vijeće sigurnosti Ujedinjenih naroda uvrstili na popis i na koje se odnosi zamrzavanje financijskih sredstava i gospodarskih izvora u skladu s tom Uredbom.

               (2)

               Odbor Vijeća sigurnosti odlučio je 21. ožujka 2016. u skladu s Rezolucijom 1718 (2006) da četiri plovila navedena u Rezoluciji Vijeća sigurnosti Ujedinjenih naroda (UNSCR) 2270 (2016) nisu gospodarski izvori koje kontrolira ili kojima upravlja društvo Ocean Maritime Management te se stoga na njih ne primjenjuje zamrzavanje imovine iz Rezolucije 1718 (2006).

               (3)

               Prilog IV. Uredbi (EZ) br. 329/2007 trebalo bi stoga na odgovarajući način ažurirati,

         DONIJELA JE OVU UREDBU:
   Članak 1.
   Prilog IV. Uredbi (EZ) br. 329/2007 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 12. travnja 2016.

            Za Komisiju,

            u ime predsjednika,

            voditelj Službe za instrumente vanjske politike

      (1)  SL L 88, 29.3.2007., str. 1.

      PRILOG
      U Prilogu IV. Uredbi (EZ) br. 329/2007 unos „Ocean Maritime Management Company, Limited (OMM) (također poznat kao OMM). Adresa: (a) Donghung Dong, Central District, PO Box 120, Pyongyang, DNRK; (b) Dongheung-dong Changgwang Street, Chung-Ku, PO Box 125, Pyongyang, DNRK. Ostali podaci: (a) Broj Međunarodne pomorske organizacije (IMO): 1790183; (b) Ocean Maritime Management Company, Limited imalo je ključnu ulogu u dogovaranju isporuke skrivene pošiljke oružja i ostalog materijala s Kube u DNRK u srpnju 2013. Stoga je društvo Ocean Maritime Management Company, Limited pridonijelo aktivnostima koje su zabranjene rezolucijama, odnosno kršenju embarga na oružje uvedenog Rezolucijom 1718 (2006), kako je izmijenjena Rezolucijom 1874 (2009), te je pridonijelo izbjegavanju mjera nametnutih tim rezolucijama, (c) društvo Ocean Maritime Management Company, Limited operater je sljedećih plovila pod brojem IMO: (a) Chol Ryong (Ryong Gun Bong) 8606173, (b) Chong Bong (Greenlight) (Blue Nouvelle) 8909575, (c) Chong Rim 2 8916293, (d) Dawnlight 9110236, (e) Ever Bright 88 (J Star) 8914934, (f) Gold Star 3 (benevolence 2) 8405402, (g) Hoe Ryong 9041552, (h) Hu Chang (O Un Chong Nyon) 8330815, (i) Hui Chon (Hwang Gum San 2) 8405270, (j) JH 86 8602531, (k) Ji Hye San (Hyok Sin 2) 8018900, (l) Jin Tai 9163154, (m) Jin Teng 9163166, (n) Kang Gye (Pi Ryu Gang) 8829593, (o) Mi Rim 8713471, (p) Mi Rim 2 9361407, (q) Rang (Po Thong Gang) 8829555, (r) Orion Star (Richocean) 9333589, (s) Ra Nam 2 8625545, (t) Ra Nam 3 9314650, (u) Ryo Myong 8987333, v) Ryong Rim (Jon Jin 2) 8018912, (w) Se Pho (Rak Won 2) 8819017, (x) Songjin (Jang Ja San Chong Nyon Ho) 8133530, (y) South Hill 2 8412467, (z) South Hill 5 9138680, (aa) Tan Chon (Ryon Gang 2) 7640378, (bb) Thae Pyong San (Petrel 1) 9009085, (cc) Tong Hung San (Chong Chon Gang) 7937317, (dd) Grand Karo 8511823, (ee) Tong Hung 8661575. Datum uvrštenja na popis: 28.7.2014.” pod naslovom „Pravne osobe, subjekti i tijela” zamjenjuje se sljedećim:

         „Ocean Maritime Management Company, Limited (OMM) (također poznat kao OMM). Adresa: (a) Donghung Dong, Central District, PO Box 120, Pyongyang, DNRK; (b) Dongheung-dong Changgwang Street, Chung-Ku, PO Box 125, Pyongyang, DNRK. Ostali podaci: (a) broj Međunarodne pomorske organizacije (IMO): 1790183; (b) društvo Ocean Maritime Management Company, Limited imalo je ključnu ulogu u dogovaranju isporuke skrivene pošiljke oružja i povezanog materijala s Kube u DNRK u srpnju 2013. Stoga je društvo Ocean Maritime Management Company, Limited pridonijelo aktivnostima koje su zabranjene rezolucijama, odnosno kršenju embarga na oružje uvedenog Rezolucijom 1718 (2006), kako je izmijenjena Rezolucijom 1874 (2009), te je pridonijelo izbjegavanju mjera nametnutih tim rezolucijama; (c) društvo Ocean Maritime Management Company, Limited operater je sljedećih plovila pod brojem IMO: (a) Chol Ryong (Ryong Gun Bong) 8606173, (b) Chong Bong (Greenlight) (Blue Nouvelle) 8909575, (c) Chong Rim 2 8916293, (d) Dawnlight 9110236, (e) Ever Bright 88 (J Star) 8914934, (f) Gold Star 3 (benevolence 2) 8405402, (g) Hoe Ryong 9041552, (h) Hu Chang (O Un Chong Nyon) 8330815, (i) Hui Chon (Hwang Gum San 2) 8405270, (j) Ji Hye San (Hyok Sin 2) 8018900, (k) Kang Gye (Pi Ryu Gang) 8829593, (l) Mi Rim 8713471, (m) Mi Rim 2 9361407, (n) Rang (Po Thong Gang) 8829555, (o) Orion Star (Richocean) 9333589, (p) Ra Nam 2 8625545, (q) Ra Nam 3 9314650, (r) Ryo Myong 8987333, (s) Ryong Rim (Jon Jin 2) 8018912, (t) Se Pho (Rak Won 2) 8819017, (u) Songjin (Jang Ja San Chong Nyon Ho) 8133530, (v) South Hill 2 8412467, (w) South Hill 5 9138680, (x) Tan Chon (Ryon Gang 2) 7640378, (y) Thae Pyong San (Petrel 1) 9009085, (z) Tong Hung San (Chong Chon Gang) 7937317, (aa) Tong Hung 8661575. Datum uvrštenja na popis: 28.7.2014.”


title: Provedbena uredba Komisije (EU) 2015/1976 оd 8. srpnja 2015. o utvrđivanju učestalosti i formata za izvješćivanje o nepravilnostima povezanima s Fondom europske pomoći za najpotrebitije, u skladu s Uredbom (EU) br. 223/2014 Europskog parlamenta i Vijeća

text:
               10.11.2015

               HR

               Službeni list Europske unije

               L 293/26

         PROVEDBENA UREDBA KOMISIJE (EU) 2015/1976
   оd 8. srpnja 2015.
   o utvrđivanju učestalosti i formata za izvješćivanje o nepravilnostima povezanima s Fondom europske pomoći za najpotrebitije, u skladu s Uredbom (EU) br. 223/2014 Europskog parlamenta i Vijeća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 223/2014 Europskog parlamenta i Vijeća od 11. ožujka 2014. o Fondu europske pomoći za najpotrebitije (1), a posebno njezin članak 30. stavak 2. šesti podstavak,
   budući da:

               (1)

               Od država se članica traži da izvješćuju o nepravilnostima na temelju članka 30. stavka 2. Uredbe (EU) br. 223/2014 i u skladu s odredbama Delegirane uredbe Komisije (EU) 2015/1972 (2).

               (2)

               Financijske interese Unije trebalo bi štititi na isti način, neovisno o fondu koji se upotrebljava za ostvarenje ciljeva zbog kojih je osnovan. U tu svrhu Uredbom (EU) br. 223/2014, kao i uredbama (EU) br. 1303/2013 (3), (EU) br. 1306/2013 (4) i (EU) br. 514/2014 (5) Europskog parlamenta i Vijeća, Komisiju se ovlašćuje za donošenje pravila o izvješćivanju o nepravilnostima. Kako bi se osiguralo da se na sve fondove uređene tim uredbama primjenjuju jednaka pravila, potrebno je da ova Uredba sadržava odredbe jednake onima u provedbenim uredbama Komisije (EU) 2015/1974 (6), (EU) 2015/1975 (7) i (EU) 2015/1977 (8).

               (3)

               Kako bi se osigurali učinkovita analiza i učinkovito upravljanje nepravilnostima u cjelini, od država članica zahtijeva se da Komisiji redovito i pravodobno dostavljaju odgovarajuće informacije o otkrivenim nepravilnostima. Radi zaštite financijskih interesa Unije potrebno je utvrditi jedinstvene uvjete za dostavljanje tih informacija, posebno u pogledu njegove učestalosti i formata.

               (4)

               Kako bi se izbjegle posljedice neke nepravilnosti na području izvan državnog područja države članice koja je o njoj izvijestila, ova bi država članica bez odgode trebala izvijestiti Komisiju o svakoj takvoj nepravilnosti.

               (5)

               Kako bi se u cijelosti iskoristile prednosti uporabe elektroničkih sredstava za razmjenu informacija, uz istodobno očuvanje sigurnosti te razmjene, države članice trebale bi upotrebljavati namjenski sustav za upravljanje nepravilnostima (IMS) predviđen na platformi informacijskog sustava za borbu protiv prijevara koju je uspostavila Komisija.

               (6)

               Države članice i Komisija trebali bi osigurati da se prijenos podataka putem sustava za upravljanje nepravilnostima vrši na siguran način kako bi se omogućili dostupnost, cjelovitost, vjerodostojnost i povjerljivost informacija.

               (7)

               Za izvješćivanje o nepravilnostima potrebno je primjenjivati euro kao jedinu valutu kako bi se osigurala usporedivost informacija o kojima se izvješćuje. Za države članice koje nisu prihvatile euro kao svoju valutu potrebno je odrediti devizni tečaj koji će se primjenjivati za konverziju dotičnih iznosa u euro i devizni tečaj koji će se primjenjivati za konverziju izdataka koji nisu evidentirani u financijskim izvještajima tijela za ovjeravanje.

               (8)

               Mjere predviđene u ovoj Uredbi u skladu su s mišljenjem Odbora osnovanog člankom 63. Uredbe (EU) br. 223/2014.

               (9)

               Budući da su već izvršena plaćanja za navedeni fond i da bi moglo doći do nepravilnosti, odredbe ove Uredbe trebaju se primjenjivati odmah. Ova Uredba stoga treba stupiti na snagu sljedećeg dana od dana objave u Službenom listu Europske unije,

         DONIJELA JE OVU UREDBU:
   Članak 1.
   Predmet
   Ovom se Uredbom određuju učestalost i format za izvješćivanje o nepravilnostima iz članka 30. stavka 2. šestog podstavka Uredbe (EU) br. 223/2014.
   Članak 2.
   Učestalost izvješćivanja o nepravilnostima
   1.   U roku od dva mjeseca od kraja svakog tromjesečja, države članice Komisiji šalju početno izvješće o nepravilnostima iz članka 3. Delegirane uredbe (EU) 2015/1972.
   2.   Nakon što dobiju odgovarajuće informacije, države članice Komisiji što je prije moguće šalju izvješće o praćenju iz članka 4. Delegirane uredbe (EU) 2015/1972.
   3.   Država članica Komisiju odmah izvješćuje o svim nepravilnostima koje su otkrivene ili za koje se pretpostavlja da ih je bilo, navodeći i druge države članice koje su povezane s tim nepravilnostima, ako te nepravilnosti mogu imati posljedice izvan državnog područja te države članice.
   Članak 3.
   Format izvješćivanja
   Informacije iz članaka 3. i 4. Delegirane uredbe (EU) 2015/1972 šalju se elektroničkim putem, upotrebljavajući sustav upravljanja nepravilnostima koji je uspostavila Komisija.
   Članak 4.
   Primjena eura
   1.   Iznosi o kojima su izvijestile države članice izražavaju se u eurima.
   2.   Države članice koje nisu prihvatile euro kao svoju valutu do datuma podnošenja izvješća iz članka 3. stavka 2. Delegirane uredbe (EU) 2015/1972 preračunavaju iznose u nacionalnoj valuti u euro u skladu s člankom 43. Uredbe (EU) br. 223/2014. Ako izdatak nije bio evidentiran u financijskim izvještajima tijela za ovjeravanje, primjenjuje se najnoviji mjesečni obračunski tečaj koji je Komisija objavila u elektroničkom obliku u trenutku početnog izvješćivanja.
   Članak 5.
   Stupanje na snagu
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 8. srpnja 2015.

            Za Komisiju

            Predsjednik

         Jean-Claude JUNCKER

      (1)  SL L 72, 12.3.2014., str. 1.

      (2)  Delegirana uredba Komisije (EU) 2015/1972 оd 8. srpnja 2015. o dopuni Uredbe (EU) br. 223/2014 Europskog parlamenta i Vijeća od 11. ožujka 2014. koja sadržava posebne odredbe o izvješćivanju o nepravilnostima povezanima s Fondom europske pomoći za najpotrebitije (vidi stranicu 1. ovog Službenog lista).

      (3)  Uredba (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (SL L 347, 20.12.2013., str. 320.).

      (4)  Uredba (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (SL L 347, 20.12.2013., str. 549.).

      (5)  Uredba (EU) br. 514/2014 Europskog parlamenta i Vijeća od 16. travnja 2014. o utvrđivanju općih odredaba o Fondu za azil, migracije te integraciju i o Instrumentu za financijsku potporu u području policijske suradnje, sprečavanja i suzbijanja kriminala te upravljanja krizama (SL L 150, 20.5.2014., str. 112.).

      (6)  Provedbena uredba Komisije (EU) 2015/1974 od 8. srpnja 2015. o utvrđivanju učestalosti i formata za izvješćivanje o nepravilnostima povezanima s Europskim fondom za regionalni razvoj, Europskim socijalnim fondom, Kohezijskim fondom te Europskim fondom za pomorstvo i ribarstvo, u skladu s Uredbom (EU) br. 1303/2013 Europskog parlamenta i Vijeća (vidi stranicu 20. ovog Službenog lista).

      (7)  Provedbena uredba Komisije (EU) 2015/1975 od 8. srpnja 2015. o utvrđivanju učestalosti i formata za izvješćivanje o nepravilnostima povezanima s Europskim fondom za jamstva u poljoprivredi i Europskim poljoprivrednim fondom za ruralni razvoj, u skladu s Uredbom (EU) br. 1306/2013 Europskog parlamenta i Vijeća (vidi stranicu 23. ovog Službenog lista).

      (8)  Provedbena uredba Komisije (EU) 2015/1977 od 8. srpnja 2015. o utvrđivanju učestalosti i formata za izvješćivanje o nepravilnostima, povezanima s Fondom za azil, migracije te integraciju i s Instrumentom za financijsku potporu u području policijske suradnje, sprečavanja i suzbijanja kriminala te upravljanja krizama, u skladu s Uredbom (EU) br. 514/2014 Europskog parlamenta i Vijeća (vidi stranicu 29. ovog Službenog lista).


title: Provedbena uredba Komisije (EU) br. 1403/2013 оd 19. prosinca 2013. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Liquirizia di Calabria (ZOI))

text:
               21.12.2013

               HR

               Službeni list Europske unije

               L 349/86

         PROVEDBENA UREDBA KOMISIJE (EU) br. 1403/2013
   оd 19. prosinca 2013.
   o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla (Liquirizia di Calabria (ZOI))
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Italije za odobrenje izmjene specifikacije za zaštićenu oznaku izvornosti „Liquirizia di Calabria”, registriranu u skladu s Uredbom Komisije (EU) br. 1072/2011 (2).

               (2)

               Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te Uredbe objavila zahtjev za izmjenu u Službenom listu Europske unije
                   (3).

               (3)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,

         DONIJELA JE OVU UREDBU:
   Članak 1.
   Odobrava se izmjena specifikacije objavljena u Službenom listu Europske unije u vezi s nazivom iz Priloga ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. prosinca 2013.

            Za Komisiju, u ime predsjednika,
         Dacian CIOLOȘ

            Član Komisije

      (1)  SL L 343, 14.12.2012., str. 1.

      (2)  SL L 278, 25.10.2011., str. 1.

      (3)  SL C 219, 31.7.2013., str. 12.

      PRILOG
      Poljoprivredni proizvodi namijenjeni prehrani ljudi navedeni u Prilogu I. Ugovoru:

         Razred 1.8.   Ostali proizvodi iz Priloga I. Ugovoru (začini itd.)

      Poljoprivredni i prehrambeni proizvodi navedeni u Prilogu I. točki I. Uredbe (EU) br. 1151/2012:

         Razred 2.4.   Kruh, fino pecivo, kolači, slastice, keksi i drugi pekarski proizvodi

      ITALIJA
      Liquirizia di Calabria (ZOI)